Susko, Boris, minister spravodlivosti SR (2023-12-07):
Ďakujem pekne za slovo. Vážený pán predsedajúci, kolegyne, kolegovia, Súhrnná výročná správa poskytuje informácie o hospodárení verejných financií, pričom opisuje dosiahnutú skutočnosť za predchádzajúci rok overenú Eurostatom v rámci druhého kola notifikácie. Európsky štatistický úrad zverejnil notifikované výsledky všetkých krajín Európskej únie 23. 10. tohto roka. Medzi jarnou a jesennou notifikáciou došlo k miernej revízii schodku verejných financií smerom nadol. Hodnota verejného dlhu v pomere k HDP zostala na úrovni z jari tohto roka. Výsledky za rok 2022 je nutné brať s veľkou rezervou smerom do budúcnosti, pretože reálny vývoj v roku 2023 ukazuje na trikrát väčší schodok už za tento rok. Príjmy verejných financií boli v minulom roku výrazne pozitívne ovplyvnené rastom cenovej hladiny, ale vo výdavkoch sa inflácia premieta s časovým oneskorením, čiže vo väčšej miere je infláciou zasiahnutý práve rok 2023. Zároveň po nástupe novej vlády sme okamžite začali riešiť rozpočet pre rok 2024 a rozpočtový výhľad na ďalšie dva roky. V kontexte toho, čo nás čaká, je nutné brať výsledky verejnej správy v roku 2022 už len za štatistickú realitu. Schodok verejnej správy, celkový, za rok 2022 bol vo výške 2,2 mld. eur, čo predstavuje voči bežnému HDP dosiahnutému v uplynulom roku 2,0 %. Medziročné zníženie schodku oproti roku 2021 je tak na úrovni 3,2 bodu voči HDP, respektíve 2,9 mld. eur. V roku 2022, tak ako v roku 2021, bola prijatá novela pôvodne schváleného štátneho rozpočtu a očakávali sa zvýšené výdavky na opatrenia zmierňujúce dopad pandémie na obyvateľstvo a ekonomiku Slovenskej republiky, ako aj výdavky vyvolané vojnou na Ukrajine a rodiacou sa energetickou krízou. Aj napriek nepriaznivej situácii ekonomika rástla o 1,8 %, čo sa pozitívne odzrkadlilo aj na aktuálnych daňových príjmov. Revízia schodku oproti jarnej notifikácii z 2,04 % na 2,02 %. Aktuálne daňové príjmy boli plus 118,8 mil. eur, pričom najväčší vplyv mala vyššia daň z príjmov právnických osôb o 235,3 mil. eur. Negatívne vplývali príjmy z daní príjmov fyzických osôb, pokles o 62,150 mil. eur, DPH pokles o 43,607 mil. eur a ostatné dane pokles celkom o 10,805 mil. eur. Zmena stavu záväzkov na samostatných účtoch je mínus 92 mil. eur. Prehodnotenie príjmu zo zahraničia na výrobku húfnic pre Ukrajinu. Aktuálne príjmy z odvodov je mínus 49,5 mil. eur na základe zúčtovania sociálneho, zdravotného poistenia, platené daňové kredity plus 34,3 mil. eur. Ostatné pohľadávky a záväzky plus 13,3 mil. eur na základe riadne zostavených účtových závierok. Dlh verejnej správy ku koncu roka 2022 dosiahol 57,8 % HDP. Oproti jarnej notifikácii sa celkový dlh v pomere HDP nezmenil. V nominálnom vyjadrení išlo o nevýznamnú revíziu v hodnote 808-tisíc eur. Nominálny dlh verejnej správy medziročne vrástol o 2,1 mld. eur. Medziročne sa zvýšil aj čistý dlh, a to o 2,4 mld. eur. V rámci Európskej únie v roku 2022 dosiahlo 15 krajín vyšší schodok a 13 krajín dosiahlo vyšší dlh verejnej správy ako Slovenská republika. Priemerný schodok EÚ27 bol 3,3 % HDP. Slovensko schodok 2,0 HDP a priemerný dlh verejnej správy EÚ27 bol 83,5 % HDP, pričom Slovensko 57,8 % HDP v roku 2022. Ďalšie informácie sú podrobnejšie uvedené v samotnej výročnej správe. Ďakujem pekne za pozornosť.